ક્રશ એટલે કોઈ પણ વ્યક્તિ પ્રત્યે ક્ષણભર માટે, થોડા કલાકો માટે, થોડા દિવસો માટે કે થોડા મહિનાઓ માટે થતું આકર્ષણ. પરંતુ વાંચકમિત્રો આ આકષર્ણનો સંબંધ કેટલો રસપ્રદ હોય છે એ વિચારવા જેવી વાત છે. સંબધોના બંધન વગરનો કોઈ પણ કારણો અને ખુલાસાઓ વગર એક વ્યક્તિ બસ આપણને ગમતી હોય છે. આપણને એ વ્યક્તિ ગમે છે એ વાતની જાણ કરવાની પણ આપણને ઈચ્છા નથી થતી. ના તો કોઈ કબુલાત કરવી હોય છે ના કોઈ પ્રકારની અપેક્ષા. આ સંબંધમાં કોઈ પણ પ્રકારના ટર્મ્સ એન્ડ કન્ડીશન્સ નથી હોતા એ વ્યક્તિ પર આપણું પોતાનું કોપીરાઈટ હોય છે. એ વ્યક્તિ સાથેનો આપણો પ્રેમ બિનશરતી હોય છે. એ વ્યક્તિને જોવાથી જ આપણો દિવસ બની જાય છે. આ સંબધની સૌથી સારી વાત એ હોય છે કે એ વ્યક્તિ આપણને જાણતી નથી હોતી અને એટલે જ કદાચ એ વ્યક્તિ પાસે આપણને દુઃખી કરવાનો અધિકાર પણ નથી હોતો. આ સંબંધ માત્ર સુખ જ આપે છે પછી એ ભલે થોડા સમયનું જ કેમ ન હોય.